Oderisius, Dei gratia cardinalis et abbas, cum omnibus fratribus Cassinensis congregationis, sancto et venerabili abbati illustri omnique ordini vel congregationi Floriacensis cœnobii beatam vitam et Hierusalem cœlestem. «Venient» ait Salvator «ab oriente et occidente et recumbent cum Abraham Isaac et Jacob in regno cœlorum». Necesse itaque et dignum est ut qui ad illam pervenire societatem plenam æternæ charitatis et insatiabilis dulcedinis enituntur, in præsentis vitæ transitu mutuæ dilectionis colligati vinculo teneantur. Si enim ex temporali cohabitatione magna quædam et sincera coalescit affectio, quanto magis qui in æternum cohæredes et concives futuri sunt eorum debet adhuc mortalium mentibus abundare dilectio, denique cum sancta et universalis ecclesia pro sola spe suæ fidei tanta necessitate ad fraternam exercendam charitatem constringitur, necesse est ut quorum non solum fides sed et ordo vitæque professio una est monachorum charitas præcellere videatur. Quanto enim viciniores esse divinitati ordinis sublimitate cernuntur, tanto magis etiam in se debent præferre puritatis, benignitatis et simplicitatis exemplum. Quapropter nos ex magna devotione et sincera charitate decrevimus familiariter scribere sanctitati vestræ ut vestrum et nostrum quasi unum sit monasterium et quodam spirituali atque inviolabili amore in perpetuum fœderemur; si quidem certa etiam et digna ratio est ut nostræ et vestræ fraternitatis conventus alterutrum sese præ cœteris diligant qui pari gaudio habere se incomparabilem thesaurum reliquiarum patris Benedicti exultant, licet a nobis haberi multis miraculis et prodigiis ac revelationibus et quorumdam etiam nostrum oculis sit veritas comprobata, verum sive illud habere vos quælibet occasio fecerit sive quid illius habere gratulanter speratis, singularis utrique invicem nobis et præcipui debitores sumus amoris. Igitur nos sinceram vobis amicitiam societatemque promittimus et ut vos etiam amici nostri et socii existatis devotissime et humiliter flagitantes expetimus, ita ut, si ab aliquo fratrum nostrorum ad vestrum aut vestrorum aliquis ad nostrum monasterium ventum iri evenerit, confidenter quasi proprie suum adveniat omnemque charitatem illic et solatium necessitatis inveniat atque honorifice quamdiu voluerit ibidem commorari habeatur licentia; siquidem et nomina omnium viventium nostrum ad præsens vobis scripta per Walterium, vestræ sanctæ congregationis venerabilem fratrem, direximus atque vestra nobis invicem dirigenda nomina desiderabiliter expectamus, ut nostra inter vestra et vestra inter nostra nomina conscribantur, quatenus et viventes et defuncti alterius intervenientibus meritis et orationibus a Domino protegamur.